AARHUS: Fredag eftermiddag og aften var Østjyllands Politis færdselsafdeling og lokalpolitiet i Aarhus Vest atter taget til Aarhus Vest for at gennemføre en større indsats på vejene i området. Det gav i alt 24 sigtelser fordelt på 17 personer.

Politiet fangede blandt andet en 21-årig mand uden kørekort i at køre 116 km/t i et tættere bebygget område, hvor fartgrænsen er 50 km/t. Han kan nu se frem til en bøde på i omegnen af 17.500 kroner, ligesom han vil blive frakendt retten til at få det kørekort, han ikke havde i forvejen.

Derudover snuppede lokalpolitiet en 18-årig mand, der kun havde haft kørekort i seks uger, i at køre 86 km/t, hvor hastighedsgrænsen var 50 km/t. Det kostede en bøde på 3.500 kroner og et kørselsforbud, hvilket betyder, at han skal tilbage til ny undervisning hos kørelæreren og til en ny teori- og køreprøve.